Diari Oficial de la Generalitat Valenciana


Sumari del DOGV 4443, del 19-02-2003 (2003/1496)

RESOLUCIÓ de 2 d'agost de 2002, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu d'Editora de Medios de Valencia, Alicante y Castellón, SA, per al període comprés entre el 12-07-02 i 31-12-04 (Codi núm. 8000422).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4443

Data del DOGV
:   19-02-2003

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2003/1496


Data del document
:   02-08-2002

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu
    * empresa privada
    * editorial

RESOLUCIÓ de 2 d'agost de 2002, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu d'Editora de Medios de Valencia, Alicante y Castellón, SA, per al període comprés entre el 12-07-02 i 31-12-04 (Codi núm. 8000422). [2003/1496]
  
Vist el text articulat del Conveni Col·lectiu de d'Editora de Medios de Valencia, Alicante y Castellón, SA, per al període comprés entre el 12-07-02 i 31-12-04, presentat davant d'esta Direcció General de Treball i Seguretat Laboral el dia 25 de juliol de 2002, firmat en data 12 de juliol de 2002, per l'empresa i pels treballadors, de conformitat amb el que s'ha disposat en l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors; i en els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, esta Direcció General de Treball i Seguretat Laboral, de conformitat amb les competències que té transferides segons el Reial Decret 4.105/1982, de 29 de desembre, acorda
  
Primer
  
Ordenar que siga inscrit en el Registre de Convenis Col·lectius de Treball d'esta Direcció General i que siga dipositat el text original del conveni, amb notificació a la Comissió Negociadora.
  
Segon
  
Disposar que siga publicat en el Diari Oficial de la Generalitat Valenciana.
  
València, 2 d'agost de 2002.- El director general de Treball i Seguretat Laboral: Román Ceballos Sancho.
  
II Conveni Col·lectiu de Editora de Medios
  
de Valencia, Alicante y Castellón, SA
  
Capítol I
  
Àmbit d'aplicació
  
Article 1. Àmbit territorial i funcional
  
Les normes contingudes en el present conveni col·lectiu regularan les relacions laborals en tots els centres de treball que té Editora de Medios de Valencia, Alicante y Castellón SA, així com els que puguen constituir-se durant la seua vigència.
  
L'àmbit territorial d'este conveni se circumscriu a la Comunitat Valenciana.
  
Article 2. Àmbit personal
  
El present conveni col·lectiu afecta tot el personal que preste els seus servicis en Editora de Medios de Valencia, Alicante y Castellón, SA, en virtut de relació laboral ordinària, siga quina siga la seua modalitat de contractació.
  
Queden, per tant, exclosos tots aquells que són titulars d'una relació laboral especial o d'una relació civil de servicis, i específicament:
  
a) El personal que realitze funcions d'alta direcció en els termes previstos en el Reial Decret 1382/1985, d'1 d'agost.
  
b) Professionals liberals vinculats per contractes civils d'arrendament de servicis.
  
c) Els col·laboradors a la peça, independentment que mantinguen una relació continuada amb l'empresa.
  
d) Els agents comercials o publicitaris que presten servicis per a Editora de Medios de Valencia, Alicante y Castellón, SA amb llibertat de representar a altres empreses dedicades a igual o diferent activitat.
  
Article 3. Àmbit temporal i vigència
  
El present conveni entrarà en vigor el dia de la seua firma i la seua vigència s'estendrà fins al 31 de desembre del 2004.
  
Article 4. Denúncia
  
La denúncia del conveni es realitzarà per escrit, amb una antelació mínima de tres mesos al seu venciment. En cas de no existir la dita denúncia per qualsevol de les parts amb l'antelació mínima ressenyada, el conveni es considerarà prorrogat tàcitament d'any en any.
  
Article 5. Compensació i absorció
  
Les millores econòmiques de tota índole que figuren en el present conveni col·lectiu seran compensades o absorbides amb els augments retributius que, directament o indirectament i siga quin siga el seu caràcter, s'establisquen per disposició legal, només en el cas que les variacions econòmiques considerades globalment i en còmput anual resulten més favorables als treballadors que les contingudes en este conveni.
  
Article 6. Vinculació a la totalitat
  
El que disposa el present conveni col·lectiu constituïx en principi un tot indivisible per això n el cas que qualsevol decisió administrativa o judicial deixe sense efecte qualsevol de les seues disposicions que constituïsquen contingut essencial del mateix o que afecten l'equilibri prestacional d'allò que s'ha rebut per ambdues parts negociadores, el conveni quedarà en la seua totalitat sense efecte, i els contractes de treball de la plantilla passaran a regir-se per les disposicions generals fins que, si és el cas, es concloga un nou acord col·lectiu.
  
Article 7. Comissió Paritària
  
La Comissió Paritària tindrà competència per a resoldre totes les qüestions que puguen suscitar per a la interpretació i aplicació del que establix el present conveni col·lectiu i que se sotmeten a la seua consideració, i es reunirà en un termini no superior a setanta-dues hores, sempre que ho sol·licite alguna de les parts prèvia comunicació escrita.
  
La Comissió Paritària estarà formada per una persona en representació dels treballadors de l'empresa i una persona en representació de la direcció de l'empresa.
  
Durant la duració del present conveni col·lectiu, la Comissió Paritària treballarà en la definició de l'organització funcional de l'empresa.
  
Són funcions específiques de la Comissió Paritària del conveni les següents:
  
1. Interpretació del conveni.
  
2. Conciliació en els problemes o qüestions que li siguen sotmesos per les parts o en els supòsits previstos concretament en el present text.
  
3. Vigilància del compliment del que pacta.
  
Capítol II
  
Estructura organitzativa
  
Article 8. Principi general
  
L'organització i direcció del treball és facultat exclusiva de la direcció de l'empresa.
  
Article 9. Plantilla
  
La determinació, l'establiment i les modificacions de la plantilla corresponen a la direcció de l'empresa d'acord amb les seues necessitats i en funció de la innovació tècnica, la racionalització del treball, el sistema d'organització adoptat i el respecte a les normes legals que regulen la matèria sent escoltat el delegat de personal.
  
Article 10. Àrees d'activitat
  
En l'empresa es diferenciaran dues àrees d'activitat: redacció i servicis.
  
L'àrea de redacció agruparà les comeses habituals pròpies de l'elaboració literària i gràfica del contingut del periòdic i restants publicacions de l'empresa, en els órdens informatiu, parainformatiu i d'opinió propis de cada una de les publicacions.
  
L'àrea de servicis agruparà el conjunt de funcions instrumentals, auxiliars i de suport de la redacció per a l'elaboració, confecció, distribució, equipament i manteniment necessaris per al funcionament d'aquella, la deguda atenció del personal, el compliment de les disposicions normatives d'aplicació, la seguretat de les persones i les coses i la resta de finalitats inherents a la condició empresarial.
  
Comprendrà tant les de caràcter executiu com les d'assessorament, les tècniques com les administratives o informàtiques.
  
Article 11. Grups professionals
  
En l'àrea de redacció els grups professionals seran els següents:
  
- Redactor cap.
  
- Cap de secció.
  
- Redactor.
  
- Ajudant de redacció.
  
En l'àrea de servicis els grups professionals seran els següents:
  
- director de departament.
  
- Cap d'àrea.
  
- Personal directe.
  
La caracterització professional de cada un d'estos grups serà la detallada en l'annex 1.
  
Article 12. Nivells salarials
  
En cada un dels grups professionals abans enunciats s'establiran quatre nivells en funció de la retribució estipulada: d'ingrés, primer, segon i tercer.
  
La ubicació de cada empleat en un d'estos nivells serà conseqüència de l'import estipulat per a la seua retribució fixa.
  
Capítol III
  
Temps de treball
  
Article 13. Jornada de treball
  
La jornada laboral serà de trenta-sis hores setmanals en còmput anual i de mitjana, per la qual cosa podrà distribuir-se en la totalitat de l'empresa o en alguns dels seus departaments, en funció de les necessitats del servici, de manera irregular al llarg de la mateixa setmana, el mes o l'any, sense més limitacions que les estrictament exigibles en virtut de disposicions legals.
  
Tots els treballadors tindran dret a dos dies de lliurança a la setmana.
  
Article 14. Horari
  
L'horari i els torns de treball seran els habituals de cada departament.
  
Les hores d'entrada i eixida del treball s'entenen en punt, amb una tolerància de cinc minuts en l'entrada.
  
El personal de redacció, per les especials característiques del seu treball, no estarà subjecte al que preveu el paràgraf anterior.
  
Tot el personal inclòs en l'àmbit d'este conveni col·lectiu, haurà de sotmetre's als sistemes de control d'assistència que la direcció de l'empresa estime en cada moment.
  
En tot cas, entre el final d'una jornada i el començament de la següent transcorreran com a mínim dotze hores.
  
El personal administratiu podrà acollir-se a horari flexible, de fins a trenta minuts en l'entrada del matí, que podrà recuperar el mateix dia.
  
La possibilitat d'acollir-se a este sistema i la forma de recuperació necessitarà aprovació del superior immediat.
  
Article 15. Caps de setmana i festius
  
En atenció a la particularitat del treball en premsa, durant els caps de setmana i festius es prestaran els servicis necessaris per a l'edició i distribució del periòdic i qualsevol altra publicació complementària o no a este.
  
Article 16. Trasllats
  
Els trasllats fora dels límits de la província on el treballador exercisca la seua labor, hauran de ser prèviament pactats entre este i l'empresa la qual, si no hi ha acord, utilitzarà els tràmits que establix l'art. 40 del vigent Estatut dels Treballadors.
  
En tot cas, en esta matèria, haurà de ser oït el delegat de personal.
  
Article 17. Vacances
  
Tot el personal afectat pel present conveni tindrà dret a trenta-un dies naturals a l'any de vacances o la seua part proporcional al temps treballat, que seran repartits en torn durant tot l'any, segons les necessitats del servici en cada secció o tasca.
  
A efectes del còmput de vacances, estes es realitzaran per any natural, de l'1 de gener al 31 de desembre.
  
Quan es cause baixa en l'empresa, es descomptaran de la liquidació els dies de vacances gaudits que excedisquen de la part proporcional al temps de treball efectiu fins al 31 de desembre.
  
Capítol IV
  
Contractació i promoció
  
Article 18. Contractació temporal
  
Els contractes temporals es realitzaran conforme a la legislació vigent en cada moment i s'atindran a allò pactat en el present conveni.
  
Article 19. Ingressos
  
La determinació de les condicions exigibles per al personal de nou ingrés seran facultat de la direcció de l'empresa, dins del marc que en política d'ocupació establix la legislació vigent, respectant les competències que en esta matèria atorga l'article 64 de l'estatut dels Treballadors als delegats de personal.
  
En els processos de selecció i contractació de personal nou, serà exigible a este la màxima veracitat en aquelles dades personals i professionals que puguen afectar d'alguna manera el desenvolupament posterior de la relació laboral.
  
Tindran preferència en la selecció i contractació de personal de nou ingrés els professionals lliures vinculats amb qualsevol altre règim de contractació, així com aquelles persones que es troben en situació de desocupació.
  
No obstant l'empresa tindrà la facultat de seleccionar a aquells professionals que complisquen els requisits de qualitat exigibles per esta.
  
Article 20. Període de prova
  
La duració dels períodes de prova per al personal de nou ingrés en «Editora de Medios de Valencia, Alicante y Castellón, SA, excepte pacte individual, serà de sis mesos per als llicenciats i de dos mesos per a la resta de personal. En tot cas per als periodistes el període de prova serà sempre de sis mesos.
  
Capítol V
  
Interrupcions i suspensions del contracte
  
Article 21. Permisos
  
Els treballadors afectats pel present conveni col·lectiu, tindran dret previ avís i justificació, a absentar-se del treball amb dret a remuneració en els supòsits i pel temps que s'establix en el número 3 de l'article 37 del vigent Estatut dels Treballadors, de la forma següent:
  
a) Per matrimoni: quinze dies naturals.
  
b) Per naixement: dos dies naturals.
  
c) Per malaltia greu o operació quirúrgica: dos dies naturals.
  
d) Per mort: dos dies naturals.
  
e) Trasllat de domicili habitual: un dia natural.
  
En els supòsits b), c) i d) quan per eixe motiu el treballador necessite fer un desplaçament a una altra província, el termini serà de 4 dies
  
Els treballadors/les treballadores, per lactància natural o artificial d'un fill menor de nou mesos, tindran dret a una hora d'absència del treball, que podran prendre segons la seua conveniència.
  
El treballador/la treballadora podrà elegir el temps i la manera del gaudi comunicant-ho a la direcció de l'empresa.
  
Tot això amb independència del que establix l'article 23 del vigent Estatut dels Treballadors.
  
Tots els treballadors d'Editora de Medios de Valencia, Alicante y Castellón, SA tindran dret a llicència no retribuïda per un període màxim de tres mesos. L'empresa es compromet a estudiar les sol·licituds de permisos no retribuïts superiors a tres mesos i inferiors a un any.
  
En els permisos retribuïts inferiors a un any el reingrés del treballador serà automàtic al seu anterior lloc de treball.
  
Tant en els permisos retribuïts com no retribuïts l'empresa en cas de concessió, podrà, no obstant això, prèvia consulta amb el delegat de personal, posposar el seu període de gaudi per necessitats organitzatives o funcionals.
  
Els empleats d'Editora de Medios de Valencia, Alicante y Castellón, SA, que, per raons de guarda legal, tinguen a la seu atenció directa algun menor de sis anys o un disminuït físic o psíquic que no exercisca una altra activitat retribuïda, tindran dret a una reducció de la jornada de treball, amb disminució proporcional de salari, entre, almenys, un terç i un màxim de la meitat de la duració de la dita jornada.
  
Article 22. Excedències
  
1. Tots els treballadors d'Editora de Medios de Valencia, Alicante y Castellón, SA, podran accedir a la situació d'excedència forçosa en els termes establits en el vigent Estatut dels Treballadors.
  
2. El treballador amb almenys una antiguitat en l'empresa d'un any podrà sol·licitar excedència voluntària per un termini no inferior a dos anys i no superior a cinc. Excepte quan es tracte d'obtindre esta situació per a incorporar-se a qualsevol altre mitjà de comunicació escrit públic o privat, en este cas la concessió d'excedència serà plenament discrecional per part de la direcció de l'empresa, que podrà autoritzar-la o no en funció de les circumstàncies.
  
La petició d'excedència haurà de cursar-se per escrit a la direcció de l'empresa amb expressió de causa. La sol·licitud es resoldrà igualment per escrit dins dels trenta dies següents, en cas de denegació se n'expressarà la causa.
  
El fet de treballar o col·laborar per a qualsevol altre mitjà de comunicació escrit durant el període d'excedència suposarà renúncia per part del treballador al seu dret de reingrés preferent en «Editora de Medios de Valencia, Alicante y Castellón, SA, i causarà baixa definitiva en esta a partir del moment en què l'empresa conega fefaentment la dita circumstància.
  
En aplicació del número 5 de l'article 46 del vigent Estatut dels Treballadors, el treballador excedent conserva només un dret preferent al reingrés en les vacants del seu grup professional que es produïren en l'empresa.
  
L'empresa, en la mesura que la llei ho permeta, cobrirà les vacants del personal en excedència per mitjà de contractes l'acabament dels quals coincidisca amb el previsible reingrés del personal en gaudi del seu dret d'excedència.
  
La Comissió Paritària tindrà competència per a dirimir els conflictes que es puguen suscitar en l'aplicació d'este apartat.
  
En qualsevol cas per als supòsits d'excedències, permisos i altres causes d'interrupció o suspensió dels contractes, es tindran en compte les necessitats de cada secció, així com les del conjunt del periòdic.
  
L'empresa, en tot moment, mantindrà informat al delegat de personal d'aquelles situacions d'excedència que es produïsquen, així com de les incidències que puguen sorgir.
  
Article 23. Promoció
  
Tot el personal d'Editora de Medios de Valencia, Alicante y Castellón, tindrà una igualtat de condicions, dret de preferència per a cobrir les vacants existents.
  
S'exceptua de la regla anterior el personal de Redacció el sistema de promoció del qual és competència exclusiva del director de la publicació.
  
La direcció de l'empresa informarà, amb la deguda antelació al delegat de personal, tant de les vacants com de les condicions que cada cas es requerixen per a l'accés del personal a categories superiors.
  
Capítol VI
  
Retribució
  
Article 24. Criteris generals
  
Es consideraran salarials totes les retribucions percebudes pels empleats que es vinculen a l'exercici efectiu de les seues funcions laborals, i no les que es reben per qualsevol altra causa, per la mera adscripció a l'empresa o per finalitats específiques alienes al treball prestat.
  
Tots els imports consignats en este conveni es consideraran bruts, i s'hauran de practicar sobre ells les retencions legals que pertoquen per raons fiscals, de Seguretat Social, órdens judicials de retenció o embargament o qualsevol altre imperatiu legal.
  
Article 25. Conceptes retributius.
  
La retribució salarial es compondrà de dos parts, la fixa i la variable.
  
La fixa, amb caràcter garantit, tindrà els imports que es detallen per grups professionals i nivells en l'annex 2.
  
La variable serà l'establida de comú acord amb el treballador, o concedida discrecionalment per la direcció de l'empresa, sempre en funció de la disponibilitat, l'esforç, la dificultat o la consecució dels objectius proposats.
  
Els contractes de treball individuals fixaran el règim jurídic corresponent.
  
Article 26
  
El present conveni definix les següents variables sense perjudici que en el futur se'n puguen establir altres noves:
  
Lliure disposició i dedicació exclusiva: estarà constituït per l'import contractualment assignat per estos conceptes davall el criteri de referència d'un 20 per 100, aproximadament, de la retribució salarial fixa individual, que no haurà de considerar-se acumulatiu.
  
Guàrdies cap de setmana: la quantitat que s'ha de pagar per este concepte serà:
  
Redactor Cap 129,44 euros/dia
  
Cap de Secció 123,44 euros/dia
  
Redactor 113,46 euros/dia
  
Ajudant Redacció 97,94 euros/dia
  
Plus per treball en dia festiu: es pagarà incrementant en un 75% el salari ordinari- dia.
  
Article 27. Pagues extraordinàries
  
Les pagues extraordinàries en Editora de Medios de Valencia, Alicante y Castellón, SA, seran:
  
a) Paga de vacances: serà feta efectiva en el mes de juny respecte a les retribucions percebudes pel treballador durant el semestre natural anterior a la seua percepció, és a dir, es meritarà referida al període comprés entre l'1 de gener i el 30 de juny, i serà proporcional al temps treballat efectivament en el dit període.
  
b) Paga de Nadal: serà feta efectiva en el mes de desembre respecte a les retribucions percebudes pel treballador durant el semestre natural anterior a la seua percepció, és a dir, es meritarà referida al període comprés entre l'1 de juliol i el 31 de desembre, i serà proporcional al temps treballat efectivament en el dit període.
  
c) Paga extra de febrer: serà feta efectiva en el mes de febrer, respecte a les retribucions percebudes pel treballador durant l'any natural anterior a la seua percepció, és a dir, es meritarà referida al període comprés entre l'1 de gener i el 31 de desembre, i serà proporcional al temps treballat efectivament en el dit període.
  
La quantia de les dites pagues anirà referida al salari fix brut.
  
Article 28. Suplits i beneficis socials
  
L'empresa distribuirà als treballadors, fins a la categoria de redactor cap inclosos, o a la que es puga assimilar en els distints departaments, 22 vals de menjada mensuals, excepte el mes de vacances, per valor aproximat de 7 euros cada un.
  
En cas d'ús autoritzat de vehicle propi, l'empresa abonarà als treballadors la quantitat de 0,24 euros per quilòmetre.
  
Estes quantitats es mantindran durant tota la vigència del conveni.
  
Article 29. Absorció i compensació
  
Els conceptes ací previstos són absorbibles i compensables amb qualsevol altre que el treballador perceba sempre que la retribució total anual de l'empleat excedisca de l'exigida pel present conveni.
  
La falta d'absorció i/o compensació per part de l'empresa en algun any o durant diversos anys no podrà considerar-se com a renúncia a la facultat d'absorbir i compensar.
  
Article 30. Increments
  
Els increments salarials pactats són els següents:
  
Per al 2002 el IPC finalment resultant de 2001
  
Per al 2003 el IPC finalment resultant de 2002
  
Per al 2004 el IPC finalment resultant de 2003
  
Estos increments s'aplicaran sobre els conceptes retributius recollits en el present conveni.
  
Independentment d'estos increments s'atindrà al que recull l'acta de la reunió entre l'empresa i el representant dels treballadors a Madrid el 13 de juny del 2002.
  
Capítol VII
  
Prestacions socials
  
Article 31. Complement per incapacitat laboral transitòria
  
El treballador que es trobe en situació d'incapacitat laboral transitòria percebrà el 100 per 100 del seu salari prenent com a referència la quantitat cobrada per conceptes ordinaris l'últim mes. El delegat de personal rebrà mensualment els comunicats administratius de baixa per a vigilar l'absentisme i cooperar amb la seua eradicació.
  
Article 32. Bestretes i préstecs
  
1. Tot el personal d'Editora de Medios de Valencia, Alicante y Castellón, SA, té dret a sol·licitar una bestreta igual a l'import líquid de la seua nòmina mensual, que haurà de reintegrar dins del mateix mes que la sol·licite.
  
2. Els treballadors podran sol·licitar a l'empresa un préstec sense interés fins a l'import de tres mensualitats del seu salari net. El termini d'amortització no podrà ser superior a sis mesos.
  
En ambdós casos, el sol·licitant haurà d'emplenar un imprés confeccionat a l'efecte, que previ visat del cap del departament que corresponga presentarà en el Departament de Personal.
  
No podran sol·licitar-se estos préstecs durant el període de prova, ni concedir-se per un termini d'amortització superior al que reste de vigència del contracte.
  
Article 33. Revisió mèdica
  
L'empresa durà a terme pels servicis mèdics adequats un reconeixement amb caràcter anual a tots els treballadors d'Editora de Medios de Valencia, Alicante y Castellón, SA.
  
A causa de la generació en els llocs de treball de videoterminals, l'empresa arbitrarà mesures per a prestar una atenció especial a la salut oftalmològica.
  
Article 34. Assegurança col·lectiva de vida
  
Amb independència de la cobertura dels riscos derivats d'accidents de treball i malalties professionals que amb caràcter obligatori s'han de contractar a través de la Seguretat Social o Mútua Patronal, la direcció de l'empresa ha contractat, a càrrec d'ella, una assegurança de vida i accidents per a tot el personal de l'empresa, l'assegurat haurà de complir els requisits que establix la companyia asseguradora.
  
Capítol VIII
  
Deures ètics
  
Article 35. Veracitat
  
Amb independència de les conseqüències que puga tindre la falta de veracitat en l'ordre civil i a efectes periodístics, es considerarà sempre incompliment greu i culpable del contracte de treball.
  
Article 36. Secret professional
  
En l'àmbit de l'empresa el deure de secret professional té un doble abast:
  
1r. Nivell periodístic, amb vista a la no revelació de les fonts informatives.
  
2r. Nivell laboral ordinari, que comporta la prohibició de fer ús de dades pròpies de l'empresa, els seus directius, clients o proveïdors fora de l'àmbit d'esta o a efectes aliens a la comesa laboral de l'empleat. La seua violació es considerarà igualment incompliment greu i culpable del contracte de treball.
  
Article 37. Concurrència
  
Excepte consentiment exprés de la direcció de l'empresa, es considerarà una iniciativa deslleial la col·laboració amb qualsevol altre mitjà periodístic de premsa diària, o qualsevol altra publicació que puga disputar la clientela de les editades per l'empresa.
  
Esta obligació subsistix durant els períodes de baixa per malaltia, o de suspensió de contracte per excedència o qualsevol altra causa, i s'estén igualment durant el període de vacances.
  
Es considerarà particularment contrària a la bona fe que estes col·laboracions tinguen lloc amb ocultació del nom autèntic, davall pseudònim o utilitzant el d'una altra persona.
  
Article 38. Conflicte d'interessos
  
El personal de l'empresa no podrà situar-se respecte a qualsevol altra empresa, persona física o entitat de qualsevol tipus en una posició tal que puga comprometre, realment, presumiblement o aparentment, la seua independència periodística o la seua lleialtat cap a l'empresa, i haurà comunicar a la direcció de la mateixa qualsevol interés econòmic, professional o d'un altre tipus que puga considerar-se conflictiu amb qualsevol dels del periòdic.
  
Capítol IX
  
Salut laboral
  
Article 39. Propòsit general
  
Les parts negociadores coincidixen a considerar la prevenció de riscos laborals com un propòsit prioritari en les relacions laborals de l'empresa, i comprometen la seua més ferma voluntat de col·laboració respecte d'això en els seus àmbits respectius.
  
Article 40. Obligacions de l'empresa
  
L'empresa, en funció del volum de la seua plantilla i de les activitats específiques que s'hi realitzen en cada moment, executarà les previsions de la Llei 31/1995 i els seus reglaments de desplegament amb el major interés i diligència, i específicament:
  
a) Garantint la seguretat i salut dels treballadors al seu servici en tots els aspectes relacionats amb el treball.
  
b) Duent a terme una acció permanent a fi de perfeccionar els nivells de protecció que existisquen i aplicant les tecnologies accessibles i més adequades per a l'activitat de l'empresa.
  
c) Complint els deures formals que la Llei de Prevenció de Riscos Laborals i les seues normes de desplegament recullen, en particular respecte a avaluació de riscos, mesures de protecció, controls periòdics i riscos professionals.
  
d) Planificació adequada de la prevenció.
  
e) Col·laboració amb els òrgans de representació dels treballadors competents en la matèria.
  
f) Adoptant les mesures d'emergència adequades a la grandària i activitat de l'empresa, i a les situacions que s'hi puguen presentar.
  
g) Prestant particular atenció als col·lectius més sensibles al risc, i en particular a les empleades embarassades, membres de la plantilla que hagen comunicat la contracció de qualsevol malaltia, al·lèrgia o risc específic i treballadors temporals.
  
Article 41. Obligacions dels treballadors
  
1. Els treballadors tenen com a obligació de màxima importància la d'observar les normes de prevenció de riscos laborals i col·laborar al seu adequat compliment. Específicament:
  
a) Usar adequadament, d'acord amb la seua naturalesa i els riscos previsibles, les màquines, els aparells, les ferramentes, les substàncies perilloses, els equips de transport i, en general, qualssevol altres mitjans amb els quals duen a terme la seua activitat.
  
b) Utilitzar correctament els mitjans i equips de protecció facilitats per l'empresari, d'acord amb les instruccions rebudes d'este.
  
c) No posar fora de funcionament i utilitzar correctament els dispositius de seguretat existents o que s'instal·len en els mitjans relacionats amb la seua activitat o en els llocs de treball en què esta tinga lloc.
  
d) Informar immediatament al seu superior jeràrquic directe, i als treballadors designats per a realitzar activitats de protecció i de prevenció o, si és el cas, al servici de prevenció, sobre qualsevol situació que, al seu parer, comporte, per motius raonables, un risc per a la seguretat i la salut dels treballadors.
  
e) Contribuir al compliment de les obligacions establides per l'autoritat competent a fi de protegir la seguretat i la salut dels treballadors en el treball.
  
f) Cooperar amb l'empresari perquè este puga garantir unes condicions de treball que siguen segures i no comporten riscos per a la seguretat i la salut dels treballadors.
  
2. La falta d'utilització, utilització inadequada o inadvertència sobre el seu mal estat, dels equips i mitjans de protecció que l'empresa subministre o de les instal·lacions o mitjans estructurals posats a disposició dels treballadors, constituirà incompliment greu de les seues obligacions laborals i eximiran l'empresa de qualsevol responsabilitat respecte d'això, encara que no haja sancionat el dit incompliment, serà suficient la mera advertència, la invitació a l'ús o la simple amonestació.
  
3. Els representants laborals es comprometen a difondre entre la plantilla del mode més adequat segons els casos i les situacions la transcendència de les normes de prevenció, de la utilització adequada d'equips i mitjans, i de la gravetat dels incompliments respecte d'això.
  
Article 42. Òrgans de representació
  
Es constituiran aquells òrgans de representació que recull la Llei de Prevenció de Riscos Laborals i que resulten exigibles per la grandària i l'activitat de l'empresa.
  
Si és el cas, les comeses i funcions dels delegats de prevenció i el Comité de Seguretat i Salut seran els legalment previstos i, en tot cas, la col·laboració en el compliment de les obligacions que s'han especificat en el present contracte.
  
Capítol X
  
Representants dels treballadors
  
Article 43. Definició
  
Els delegats de personal són els representants del conjunt dels treballadors de l'empresa per a la defensa dels seus interessos, que seran elegits conforme a la legislació vigent.
  
Article 44. Composició
  
El nombre de delegats serà el que resulte d'aplicar l'escala a què es referix l'article 66.1 de l'Estatut dels Treballadors.
  
Article 45. Competències
  
Els delegats de personal d'Editora de Medios de Valencia, Alicante y Castellón, SA, tindran les competències que la legislació vigent els atribuïx i, en concret, el que conté l'article 64 del vigent Estatut dels Treballadors. Tindrà plena vigència la Llei 2/1991, de 7 de gener, sobre els drets d'informació dels representants dels treballadors en matèria de contractació.
  
Article 46. Capacitat i sigil professional
  
1. Els delegats de personal tindran capacitat per a exercir accions administratives o judicials, en tot el que es referix a l'àmbit de les seues competències, per decisió majoritària dels seus membres.
  
2. Els delegats de personal observaran sigil professional en tot allò referent als números 1, 2, 3 i 4 de l'apartat 1 de l'article 64 de l'Estatut dels Treballadors, i en especial en totes aquelles matèries sobre les quals la direcció de l'empresa assenyale expressament el caràcter reservat, encara després de cessar en el càrrec. En tot cas, cap tipus de document lliurat per l'empresa als delegats de personal podrà ser utilitzat fora de l'estricte àmbit d'aquella i per a distints fins dels que van motivar el seu lliurament.
  
Article 47. Garanties
  
Els delegats de personal tindran les garanties recollides en l'article 68 del vigent Estatut dels Treballadors.
  
Article 48. Assemblea dels treballadors
  
Els treballadors d'Editora de Medios de Valencia, Alicante y Castellón, SA, tenen dret a reunir-se en assemblea, que podrà ser convocada pels delegats de personal o per un nombre de treballadors no inferior al 33 per 100 de la plantilla. L'assemblea serà presidida, en tot cas, pels delegats de personal, que seran responsables del normal desenrotllament d'esta.
  
Article 49. Convocatòria
  
La convocatòria, amb expressió de l'ordre del dia, es comunicarà a l'empresa amb quaranta-vuit hores d'antelació com a mínim.
  
Article 50. Lloc de reunió
  
El lloc de reunió serà el centre de treball i podrà realitzar-se fora o dins de la jornada, si així es pacta, no interferint en el normal desenvolupament de la producció.
  
Article 51- Règim de votació
  
Quan se sotmeta a l'assemblea, per part dels convocants, l'adopció d'acords que afecten el conjunt dels treballadors, es requerirà, per a la validesa d'aquells, el vot favorable de la meitat més un dels treballadors de l'empresa.
  
Capítol XI
  
Règim disciplinari
  
Article 52. Normes generals
  
En virtut del règim disciplinari que ací s'estipula i del legalment establit de les normes laborals d'aplicació, els empleats d'Editora de Medios de Valencia, Alicante y Castellón, SA, podran ser premiats o sancionats per raó dels seus mèrits especials o incompliments, respectivament, en el desenvolupament de les seues relacions laborals.
  
Article 53. Premis
  
L'atorgament de premis per comportaments que excedisquen manifestament d'allò exigible en el compliment de les obligacions professionals i en la col·laboració deguda serà facultat discrecional de la direcció de l'empresa tant quant a la seua concessió o no com quant a la modalitat o el contingut dels premis.
  
En general, es considerarà preferible un contingut coincident amb l'increment o millora de les condicions laborals ordinàries, en forma de pujades salarials, ascensos, atribució de funcions o llocs d'especial responsabilitat o prestigi i semblants.
  
Article 54. Faltes
  
Es consideraran faltes tots aquells incompliments de les obligacions pròpies del lloc de treball, de les específicament previstes en el contracte individual o en este conveni col·lectiu, de les que siguen conformes a la bona fe, l'ús i la llei fins i tot sense estar específicament recollides en la llei, el conveni o el contracte i, molt particularment, per al personal de redacció, les que es referixen a la professió periodística, el dret d'informació, la llibertat d'expressió i els usos del sector.
  
Article 55.Tipus de faltes
  
Les faltes seran qualificades com lleus, greus o molt greus, en funció del seu abast i conseqüències, l'alteració del servici que produïsquen, la intencionalitat o malícia que càpia apreciar en el seu autor, el trencament de la disciplina que comporten, el mal exemple que suposen a altres empleats, el desprestigi que comporten a l'empresa o a qualsevol de les seues publicacions i el perjudici econòmic que implique, tant pels danys que causen com per les meritacions salarials no compensades que originen.
  
Article 56. Faltes lleus
  
1. Es consideraran faltes lleus:
  
- Faltar part de la jornada de treball en trenta dies naturals sense l'oportú permís o causa que ho justifique i per temps que excedisca de la falta de puntualitat.
  
- Tres faltes de puntualitat sense justificar en un període de trenta dies naturals.
  
A estos efectes es considera falta de puntualitat:
  
- El retard en l'entrada al treball sobre l'horari establit superior a cinc en inferior a trenta minuts.
  
- L'eixida abans de l'hora marcada.
  
- Absentar-se del lloc durant la jornada de treball per un període no superior a trenta minuts.
  
Absentar-se del lloc una vegada finalitzada la jornada de treball, quan haja de produir-se relleu per un company sense que s'haja presentat este o fins que es proveïsca d'un substitut.
  
- La negligència, la desídia o el descuit en el compliment de les tasques que es tinguen encomanades. Si com a conseqüència d'esta actitud, es dificulta o impedix a la resta dels treballadors l'exercici de les seues funcions o es causen perjudicis a l'empresa, serà considerada falta greu o molt greu, segons els casos.
  
- La negligència, la desídia o el descuit en la conservació dels locals, mobiliari, documents i, en general, de les instal·lacions i material propietat de l'empresa.
  
- No avisar al cap immediat dels defectes del material o de la necessitat d'este per al bon compliment del treball.
  
- L'embriaguesa o toxicomania ocasional que no repercutisca de cap mode en el servici ni cause escàndol.
  
- No comunicar a l'empresa els canvis de residència o domicili en el termini de deu dies hàbils des que s'hagen produït.
  
- No comunicar les alteracions familiars que afecten la Seguretat Social en el termini de cinc dies hàbils des que es van produir.
  
- La simple inexactitud en les dades o parts que es faciliten a l'empresa sempre que es dega únicament al descuit o negligència i no cause perjudicis a esta.
  
- No aportar la baixa, l'alta mèdica o els corresponents comunicats de confirmació en el termini de tres dies hàbils comptant el dia del fet causant, excepte casos de força major.
  
- No marcar la fitxa de control horari o rectificar les hores marcades en esta.
  
- La permuta de torns, servicis o llocs sense la corresponent autorització, sempre que amb això no es produïsca perjudici per a l'empresa o per al servici per haver quedat degudament cobert el lloc de treball.
  
- La falta de neteja o neteja personal o en els locals de l'empresa de caràcter incidental o que suposen un simple descuit sempre que no comporten riscos personals o materials.
  
- La falta de respecte o simple incorrecció amb el públic, subordinats, companys o superiors jeràrquics.
  
- Les discussions o altercats en el treball sobre assumptes estranys a ell o sobre assumptes relacionats que produïsquen escàndol, terror o violència de qualsevol tipus.
  
2. Es consideraran així mateix faltes lleus, encara que no es troben específicament previstes en l'anterior número 1, totes aquelles semblants a les llistades per la seua entitat, abast i circumstàncies concurrents, sempre que no hagen produït alteració en el servici, trencament de la disciplina, mal exemple, desprestigi o perjudici econòmic, ni hi concórrega particular intencionalitat o malícia.
  
Article 57. Faltes greus
  
1. Es consideraran faltes greus:
  
- Faltar una jornada completa o més en el termini de trenta dies naturals.
  
- De quatre a sis faltes de puntualitat sense justificar en un període de trenta dies naturals.
  
- La imprudència en acte de treball; si implica algun risc per als treballadors o per al personal alié a l'empresa o perill d'avaria per a les instal·lacions, podrà ser considerada falta molt greu.
  
- L'embriaguesa o toxicomania ocasional que repercutisca d'algun mode en el servici.
  
- Qualsevol engany en la presentació de documents per a obtindre drets o eludir obligacions, propis o aliens.
  
- Introduir o facilitar l'accés en l'empresa a persones no autoritzades.
  
- L'encobriment de dues o més faltes lleus comeses per altres treballadors.
  
- Firmar, fitxar o de qualsevol altre mode simular la presència d'un altre treballador.
  
- Incomplir les normes de Seguretat i Higiene de què deriven danys personals o materials d'escassa entitat.
  
- La desobediència als seus superiors en qualsevol matèria de treball. Si implica trencament manifest de la disciplina o se'n deriva perjudici notori per a l'empresa o la resta de treballadors serà considerada falta molt greu.
  
- Realitzar sense el permís oportú treballs particulars durant la jornada així com emprar per a ús propi eines, documents o qualsevol altre tipus de material de l'empresa.
  
- La falta notòria o reiterada de respecte o consideració amb el públic, subordinats, companys o superiors jeràrquics.
  
- Col·laborar amb un mitjà periodístic que siga competència directa de l'empresa sense autorització prèvia de l'empresa.
  
2. Es consideraran així mateix faltes greus:
  
a) La reiteració de faltes lleus.
  
b) Qualsevol altre incompliment anàleg als llistats en el número 1 que no haja de considerar-se falta molt greu en virtut dels criteris previstos en l'article següent per a les faltes molt greus.
  
Article 58. Faltes molt greus
  
1. Es consideraran faltes molt greus:
  
- Faltar més de dos jornades completes encara que no s'arribe a completar la tercera, tot això en un període de trenta dies naturals.
  
- Set o més faltes de puntualitat sense justificar en un període de trenta dies naturals.
  
- Acceptar remuneracions o avantatges dels clients o de tercers per al compliment d'un servici a l'empresa, tot això sense perjudici de l'obligació d'indemnitzar els danys i perjudicis causats a l'empresa i de transferir-la les gratificacions obtingudes.
  
- Utilitzar, difondre o retindre sense autorització dels superiors dades o assumptes de què es tinga coneixement per raó del treball exercit i, en general, qualsevol trencament de la reserva o secret professional.
  
- El frau, la deslleialtat o l'abús de confiança en el treball, especialment qualsevol interés econòmic, professional o d'un altre tipus que puga considerar-se conflictiu amb qualsevol dels del periòdic.
  
- El furt o robatori comés dins de les dependències de l'empresa o durant l'acte de servici en qualsevol lloc.
  
- Fer desaparéixer, inutilitzar, destrossar o causar desperfectes en aparells, mobiliari, documents i, en general, en qualsevol tipus de material o instal·lació de l'empresa.
  
- Incomplir les normes en matèria de seguretat i higiene en el treball quan se'n deriven danys materials o personals de caràcter greu.
  
- Dedicar-se a activitats que impliquen competència deslleial cap a l'empresa o situar-se, sense advertir-ho prèviament, en posició de conflicte d'interessos.
  
- Simular o agreujar maliciosament qualsevol malaltia o accident. Revestirà especial gravetat si el treballador en situació de baixa per estos motius realitza treballs per compte propi o alié.
  
- La disminució continuada o voluntària en el rendiment normal o pactat que pertorbe greument el servici.
  
- Les ofenses verbals o físiques als superiors o a les persones que treballen en l'empresa o als familiars que convisquen amb ells.
  
- Les agressions verbals o físiques de naturalesa sexual, especialment quan l'assetjament es produïsca d'un superior a un inferior.
  
3. Es consideraran així mateix faltes molt greus:
  
a) La reiteració de faltes greus.
  
b) Qualsevol altre incompliment anàleg als llistats en el número 1 que, fins i tot sense estar específicament previst, haja de considerar-se particularment reprotxable pel perjudici produït, el trencament de la disciplina o el mal exemple que haja pogut originar, el desprestigi que haja causat o el sotmetiment a risc clar d'haverse pogut causar, o la particular malícia o intencionalitat en el seu autor que càpia apreciar.
  
c) S'entendran faltes molt greus, en tot cas, aquelles que produïsquen la publicació d'informació no veraç o injuriosa, que afecten el prestigi de qualsevol de les publicacions de l'empresa i les que suposen violació dels deures i de les pràctiques propis de la professió periodística o del sector; o les que causen retard o impossibilitat de publicació en les seues dates i hores habituals del periòdic o de les altres publicacions de l'empresa.
  
d) En particular per als llocs de redacció i d'especial responsabilitat es prendrà en compte la deterioració de confiança que la comissió de la falta puga comportar. A estos efectes es presumiran molt greus, llevat que hi concórreguen circumstàncies excepcionals eximents, les conductes consistents en qualsevol forma de desviació de fons, furts, irregularitats comptables, simulació de despeses o semblants, amb independència dels imports a què es referisquen.
  
e) Igualment en atenció a la particular activitat de l'empresa es consideraran en general faltes molt greus totes aquelles conductes que posen de manifest qualsevol tipus de col·laboració o convivència en perjudici de les empreses responsables dels periòdics diaris que competixen amb El Mundo, en perjudici d'este, en qualsevol de les localitats on este es distribuïx.
  
f) Les que vulneren o limiten l'exercici de drets constitucionals.
  
g) Les agressions verbals o físiques de naturalesa sexual, en especial, l'assetjament sexual d'un superior a un subordinat.
  
Article 59. Reiteració
  
Als efectes previstos en els articles anteriors, es considerarà que hi ha reiteració de falta lleu o greu quan, havent incorregut en conductes qualificables com tals, l'empresa les haja sancionat o, commutant la sanció, les haja imputat a l'empleat amb l'advertiment que la repetició de la mateixa conducta es consideraria reiteració a estos efectes.
  
En estos casos d'imputació sense sanció, l'empleat podrà impugnar la decisió empresarial, si així ho permeten les disposicions legals d'aplicació, en els mateixos termes que si s'haguera imposat la corresponent sanció.
  
No podrà apreciar-se reiteració en el cas que entre una comissió i una altra trancórrega un termini superior a un any.
  
Article 60. Consideracions particulars sobre alguns tipus de faltes
  
1. En matèria de faltes d'assistència i puntualitat estes es consideraran injustificades quan:
  
No siguen notificades amb anterioritat llevat que es demostre la impossibilitat d'haver-ho fet.
  
No s'aporte justificació suficient i raonable dins de les quaranta-vuit hores següents, excepte casos de força major.
  
S'aporte volant mèdic en el qual no s'indique expressament que no s'ha pogut assistir al treball.
  
2. L'abús d'autoritat comés pels qui exercisquen llocs de comandament serà considerada falta greu, o molt greu, segons els casos.
  
3. Es consideraran manifestacions de frau, deslleialtat o abús de confiança qualsevol tipus de conductes en què hi haja una vulneració del deure de transparència i col·laboració amb l'empresa deguda per la condició d'empleats seus per ella retribuïts, i s'anteposen els propis interessos als institucionals i professionals o bé hi haja malícia, ocultament, desviació de facultats o funcions, consumant comportaments que, si es conegueren amb antelació, no serien normalment autoritzats per l'empresa, o es consideren en general inacceptables o consta que han sigut retrets d'algun mode amb anterioritat.
  
Article 61. Sancions
  
La direcció de l'empresa podrà imposar les següents sancions:
  
1. Per faltes lleus:
  
Amonestació verbal.
  
Amonestació per escrit.
  
Suspensió d'ocupació i sou per un dia.
  
2. Per faltes greus:
  
Suspensió d'ocupació i sou de dos a deu dies.
  
3. Per faltes molt greus:
  
Suspensió d'ocupació i sou d'onze dies a tres mesos.
  
Acomiadament.
  
Article 62. Sobre la sanció de suspensió d'ocupació i sou
  
En el cas d'imposició d'una sanció d'ocupació i sou, en notificar-la podrà concretar-se ja el període en què haurà de tindre lloc la dita suspensió o advertir-se del seu compliment per a una vegada que recaiga sentència judicial o no siga possible la impugnació de la sanció, o deixar-ho pendent de concreció per al moment en què ho permeten les necessitats del servici; en este segon cas, i si no hi ha impugnació per part de l'empleat, haurà de fixar-se el moment de compliment efectiu de la sanció dins del termini d'un any.
  
Article 63. Procediment
  
En la imposició de les sancions hauran d'observar-se les normes de procediment que exigisquen les disposicions legals. Només serà exigible la tramitació d'expedient contradictori per a aquells supòsits que recullen estes disposicions.
  
Sense perjudici d'això, la direcció de l'empresa podrà decidir la incoació d'expedient contradictori amb anterioritat a la imposició en ferm d'una sanció en aquells casos en què considere necessària o convenient la informació o aclariment que este expedient puga comportar. Això no implica que puga exigir-se-li a l'empresa la incoació d'expedient per estos motius.
  
En el cas que s'instruïsca expedient contradictori sense ser legalment exigible, la seua incoació interromprà els terminis de prescripció de les faltes, llevat que hi haja oposició escrita del treballador afectat al fet que se li instruïsca el dit expedient. Si este es duu a efecte podrà observar la totalitat de la tramitació ordinària en els termes que es recullen en l'article següent o seguir una altra de caràcter abreviat conforme a la qual, sense nomenament d'instructor ni de secretari, es concedirà el termini de dos dies per a evacuar plec de descàrrecs i es practicaran, si l'empresa ho considera oportú, les proves que s'estimen imprescindibles en el termini màxim de set dies.
  
Article 64. Expedient contradictori
  
La incoació d'expedient contradictori seguirà els tràmits següents:
  
1. Notificació del plec de càrrecs al treballador afectat, i dels noms de l'instructor i secretari, que podran ser persones de qualsevol dels departaments de l'empresa o alienes a ella que, per la seua dedicació professional, resulten idònies.
  
En la dita notificació s'assenyalarà el treballador el termini amb què compta per a efectuar el plec de descàrrecs, que no podrà ser ni inferior a tres dies ni superior a cinc.
  
El plec de càrrecs de l'empresa haurà de descriure les conductes que es consideren constitutives de la falta de manera suficient perquè siga possible la defensa del treballador, però sense necessitat d'un caràcter exhaustiu o detallat, ni de la descripció d'aquells aspectes que siguen coneguts per l'afectat per haver-los protagonitzat o qualsevol altre motiu semblant. Igualment haurà d'assenyalar l'empresa, fins i tot sense una qualificació jurídica definitiva, el tipus d'obligació que es considera incomplida o el tipus genèric de falta que s'entén comesa, sent prou qualsevol de les dues mencions.
  
2. plec de descàrrecs. En el termini concedit al treballador, o abans si així ho preferix este, manifestarà per escrit l'expedientat tot el que convinga al seu dret, i podrà també proposar o aportar les proves que estime oportunes a l'efecte. Es practicaran aquelles que resulten proporcionades i eficaces per a l'esclariment dels fets, i l'instructor podrà rebutjar la pràctica de les que resulten manifestament improcedents o excessivament costoses o aparatoses.
  
En este moment podrà també el treballador manifestar el seu desig que no s'instruïsca el dit expedient, renunciant així al seu dret, o simplement que no desitja efectuar cap descàrrec, limitant-se a l'assenyalament o aportació de prova.
  
3. Pràctica de prova. En el termini màxim de quinze dies es practicaran aquelles proves que l'empresa considere necessàries o convenients o que el treballador haja proposat, amb els límits abans expressats.
  
En el cas de declaració de testimonis, s'alçarà acta resumida de la seua declaració pel secretari de l'expedient.
  
Es farà constar igualment per mitjà d'escrit del secretari i davall la rúbrica «per a fer constar que amb esta data ...», l'aportació de documents a l'expedient, dels quals s'indicarà el seu origen i qualsevol altra circumstància significativa.
  
Podran incorporar-se igualment a l'expedient, a més dels documents que s'hagen demanat de particulars, institucions o organismes públics, fotografies, vídeos i pel·lícules, de l'estat i procedència dels quals deixarà constància així mateix el secretari.
  
Només a sol·licitud del treballador expedientat podrà l'instructor prendre-li declaració per a aclarir qualsevol extrem relatiu als plecs de càrrecs i de descàrrecs, alçant l'acta oportuna, que haurà de firmar en prova de conformitat o deixar de fer-ho manifestant al peu d'esta els aspectes en què considera que l'acta no respon a les seues vertaderes declaracions.
  
4. Proposta de l'instructor. Practicades les proves corresponents dins del termini assenyalat, l'instructor procedirà a trametre a la direcció de l'empresa proposta de sanció on explicitarà els fets que considera constitutius de la corresponent falta laboral així com el tipus de falta comesa i la seua gravetat.
  
Amb la remissió de dita proposta es considerarà conclús l'expedient contradictori, que haurà d'elevar-se junt amb la proposta. En este moment el secretari hi inclourà, com a document inicial, acta on consten la totalitat de documents que conté i les dates de les diferents actuacions practicades.
  
5. Imposició de la sanció. A la vista de la proposta de l'instructor i del contingut de l'expedient contradictori, la direcció de l'empresa procedirà a la notificació escrita a l'empleat de la sanció que estime procedent, fent-li constar la data d'efectes, el tipus de falta que es considera comesa i la seua gravetat.
  
En esta notificació podrà l'empresa remetre's al contingut de la proposta de l'instructor si la fa seua, amb indicació exclusivament d'aquells aspectes que no s'hi continguen.
  
Article 65. Prescripció
  
Els terminis de prescripció dels diferents tipus de faltes seran els recollits en les disposicions legals d'aplicació.
  
En el cas de les faltes continuades, els terminis de prescripció no començaran a computar-se fins que no cesse la comissió de la conducta, i excepte el que disposa el paràgraf següent.
  
Quan, per haver-hi ocultació de la falta pel seu autor, esta no haja arribat a coneixement de l'empresa, el termini de prescripció no s'iniciarà fins que es produïsca el dit coneixement tant respecte als fets com respecte al seu abast i gravetat, i s'entendrà que l'ocultació no sols prolonga la comissió de la falta sinó que impedix l'inici dels còmputs prescriptius.
  
Article 66. Compatibilitat
  
La responsabilitat per faltes laborals, i la imposició de les corresponents sancions, serà compatible amb la que pertoque en l'ordre civil, penal o administratiu, i no es podrà entendre en cap cas que l'exigència d'alguna d'elles exclou les restants ni implica renúncia a la seua exigibilitat.
  
Tampoc serà necessari, en cas de concurrència de distints tipus de responsabilitats, esperar la conclusió dels corresponents procediments aliens al laboral per a incoar o sancionar els pertanyents a este últim tipus.
  
DISPOSICIONS FINALS
  
Primera
  
El present conveni, durant la seua vigència, s'aplicarà amb exclusió de qualsevol altre. Per consegüent, s'aplicarà íntegrament el que hi disposa.
  
Segona
  
Per a totes aquelles matèries que no hagen sigut objecte de regulació específica en el present conveni s'atindrà al que sobre elles establisquen l'Estatut dels Treballadors i la resta de disposicions de caràcter laboral que siguen publicades en el BOE o en el DOGV i al mateix temps siguen d'obligat compliment.
  
ANNEX 1
  
DESCRIPCIÓ DE GRUPS PROFESSIONALS
  
1. Redacció.
  
- Redactor cap: és el periodista que, a les órdens del director del periòdic, assumix la responsabilitat de la coordinació de les diferents seccions i la configuració última del periòdic en cada un dels seus exemplars i en el que són les seues línies bàsiques d'orientació i comunicació.
  
- Cap de secció: és el periodista que assumix la responsabilitat, per davall del director del periòdic i el redactor cap, d'una determinada secció en si mateixa i respecte a les restants, amb vista a la seua configuració última en cada un dels exemplars del periòdic i en el que són les seues línies bàsiques d'orientació i comunicació.
  
- Redactor: és el periodista que assumix les comeses pròpies d'informació literària o gràfica corresponent a la secció a què estiga assignat, seguint les indicacions del cap d'esta i conforme a les pràctiques i codis de la professió periodística.
  
- Ajudant de redacció: és qui col·labora amb un o diversos redactors per a la preparació de les comeses informatives pròpies d'estos, recopilant el material adequat, efectuant les investigacions o contrasts de dades necessaris o a través de qualsevol altra funció auxiliar, en els termes que se li encomanen pels redactors o el cap de secció corresponent.
  
2. Servicis.
  
- director de departament: és qui, amb competència i experiència professional suficient, assumix la responsabilitat de la direcció i coordinació d'una unitat funcional pròpia de les comeses administratives, informàtiques o generals de l'empresa, té al seu càrrec les diverses àrees i impartix els corresponents criteris de funcionament als seus caps, la labor dels quals controlarà i supervisarà.
  
- Cap d'àrea: és qui, amb competència i experiència professional suficient, assumix la responsabilitat de la direcció i coordinació d'una unitat funcional subordinada al departament i comprensiva d'algunes de les activitats en què este es diversifique, respecte a les comeses administratives, informàtiques o generals de l'empresa, té al seu càrrec els empleats assignats a la dita unitat als quals impartirà els corresponents criteris de funcionament, i controlarà i supervisarà la seua labor. De tot això rendirà comptes al director del departament.
  
- Personal directe: és aquell que, adscrit a les comeses administratives, informàtiques o generals de l'empresa, integra cada una de les àrees que constituïxen els departaments d'este grup professional.
  
ANNEX 2
  
Retribucions en cada grup professional
  
 Ingrés Primer Segon Tercer
  
Redacció:
  
Redactor cap 30.862
  
Cap de secció 27.775
  
Redactor 11.110 12.679 19.236 24.555
  
Ajudant de redacció 9.259
  
Servicis:
  
Director de departament 27.775
  
Cap d'àrea 18.517
  
Personal directe 9.259
  
Estos nivells es mantindran estables durant tota la vigència del conveni.
  
ANNEX 3
  
Protocol d'Utilització del Correu Electrònic
  
ÍNDEX
  
1. Criteris generals
  
2. Normes reguladores
  
3. Ús personal
  
4. Condicions generals d'utilització
  
5. Control empresarial
  
6. Utilització de direccions de correu alienes a la de l'usuari
  
7. Virus
  
8. Extinció del contracte de treball
  
9. Faltes i sancions
  
10. Delegat de personal
  
1. Criteris generals
  
1.1. El correu electrònic o e-mail constituïx una ferramenta de treball facilitada per la direcció de l'empresa als empleats d'Editora de Medios de Valencia, Alicante y Castellón, SA, a fi d'exercir més eficientment les seues funcions laborals.
  
1.2. Com a conseqüència de l'això es dotarà d'una adreça individual de correu electrònic tots aquells llocs de treball que requerisquen raonablement la seua utilització, serà facultat de l'empresa l'organització d'este i el sistema que haja de seguir-se, amb llibertat absoluta per a decidir les seues condicions.
  
1.3. En tot cas, a efectes de dotació de mitjans se seguiran criteris objectius vinculats als compliments professionals.
  
1.4. Els usuaris evitaran en la mesura que siga possible facilitar la seua adreça electrònica a efectes particulars a persones o institucions que, alienes al seu àmbit familiar o d'amistat, puguen provocar el risc de remissions massives o improcedents. En tot cas, si estes es produïxen, adoptaran les mesures oportunes o les sol·licitaran dels responsables de sistemes.
  
2. Normes reguladores
  
2.1. La dotació, la utilització i el control del correu electrònic, les conseqüències i responsabilitats que se'n deriven, i la resta de temes connexos, es regiran pel que disposa el present protocol i subsidiàriament per les previsions de l'ordenament laboral, civil i específicament informàtic.
  
2.2. En cas de dubte, llacuna o insuficiència reguladora de qualsevol tipus s'atindrà als principis de bona fe, llibertat d'empresa i respecte als drets fonamentals, tots ells en el marc del que disposa el punt 1.1., que constituirà en tot cas referència interpretativa preponderant.
  
2.3. La direcció i el delegat de personal regularan en el futur qualsevol situació o incidència no recollida ara i que faça aconsellable la seua previsió. Si no s'arriba a un acord, podrà l'empresa regular-les provisionalment, atenent en la mesura que es puga les indicacions que el delegat de personal podrà fer-li arribar per mitjà del pertinent informe.
  
3. Ús personal
  
3.1. Els empleats d'Editora de Medios de Valencia, Alicante y Castellón, SA, no obstant allò disposat en 1.1., podran utilitzar el correu electrònic facilitat per l'empresa per al seu ús personal i familiar en termes raonables i moderats, i sempre per causes justificatives vinculades a la necessitat de contactar amb la llar familiar, concertar cites immediates o transmetre encàrrecs urgents. Fins i tot per estos motius, la utilització personal es procurarà fora de les hores de treball a fi d'impedir qualsevol perjudici a les funcions laborals.
  
3.2. El caràcter raonable i moderat dels enviaments personals es presumirà, excepte prova en contrari, fins al nombre de vuitanta correus mensuals. Superat eixe nombre, correspondrà a l'empleat justificar la seua procedència.
  
3.3. En els enviaments de caràcter personal s'indicarà, en l'apartat referent a la matèria o contingut del correu, el dit caràcter amb la paraula, en majúscules, ?PERSONAL?, que es podrà acompanyar de qualsevol altra indicació. No indicar-lo així allibera l'empresa de qualsevol responsabilitat amb vista al control dels dits correus, segons els criteris que s'exposaran en el número 5.
  
3.4. Amb caràcter general, no podran realitzar-se enviaments massius, llevat que estos estiguen autoritzats per la Direcció de Recursos Humans, al través de la qual es cursaran excepte el que disposa el número 10. Amb la finalitat d'agilitar els processos de treball, este mateix departament autoritzarà a fer enviaments massius de caràcter estrictament professional a aquelles persones que per la seua activitat necessiten fer-los de manera sistemàtica i habitual.
  
3.5. Qualsevol tipus d'enviaments, i en particular els massius, evitaran que per l'extensió del seu text o la capacitat dels arxius que s'adjunten, puguen bloquejar el servidor de l'empresa o limitar de qualsevol manera la seua rapidesa o eficiència.
  
4. Condicions generals d'utilització
  
4.1. Com a criteri general, i en la mesura en què el correu electrònic manifesta tindre el seu origen en UNEDISA, s'haurà d'evitar-hi qualsevol contingut contrari als principis ètics comunament acceptats per la societat, oposat a l'ordre públic o que vulnere els drets fonamentals de la persona. En qualsevol cas, l'empresa, utilitzant a l'efecte els mecanismes del sistema que resulten necessaris, podrà incorporar automàticament a qualsevol correu la indicació que no es fa responsable dels seus continguts, que resulten exclusivament imputables al remitent.
  
4.2. Quan el correu s'utilitze amb una finalitat laboral, com la sol·licitud de permisos, denúncia de terminis, interposició de reclamacions, així com les contestacions que la direcció de l'empresa envie per estos motius, les dites comunicacions valdran i seran eficaces des de la data del seu enviament, sempre que es confirmen en les 48 hores següents per qualsevol mig vàlid, inclòs un nou correu electrònic.
  
4.3. S'evitaran escrupolosament els continguts de caràcter violent, racista, sexista, pornogràfic i, en els massius, d'índole merament humorística, tenint en compte la possibilitat que qualsevol ciutadà té al seu abast de comptar amb la seua pròpia adreça de correu electrònic en mitjans aliens a l'empresa.
  
4.4. Queda en tot cas rigorosament prohibida la utilització del correu electrònic corresponent al lloc de treball per a l'exercici de qualsevol activitat professional, per compte propi o alié, distinta a la funció que s'exercix en Editora de Medios de Valencia, Alicante y Castellón, SA, a estos efectes es consideraran inclosos en la prohibició els avisos, encreuaments de correspondència i semblants que, fins i tot sense contingut directament professional, col·laboren al manteniment d'eixa activitat professional aliena.
  
4.5. Es considerarà així mateix particularment reprotxable la utilització del correu electrònic per a l'enviament a companys, subordinats, clients, proveïdors o persones vinculades a l'empresa per qualsevol altre motiu, de comunicats que puguen implicar o constituir, per si mateixos o acumulats a altres semblants, assetjament sexual o moral.
  
4.6. Emmagatzemament. Es procurarà pels usuaris evitar l'emmagatzemament excessiu de correus, en particular el d'aquells que porten adjunts documents extensos.
  
4.7. Amb la finalitat d'evitar sobre càrregues al sistema informàtic encarregat del servici de correu electrònic, l'empresa es reserva el dret d'establir quotes d'espai disponible per a cada compte de correu, i podrà restringir de forma automàtica l'enviament i/o recepció de missatges si el límit establit se supera. Així mateix, l'empresa es reserva el dret d'establir un límit de grandària per als missatges individuals processats, i podrà anul·lar-se el lliurament o la recepció d'aquells que el superen, els correus de caràcter personal que es reben hauran de ser eliminats una vegada rebuts, i en tot cas en el termini de 48 hores, transcorregut el qual es presumiran professionals a tots els efectes, excepte indicació en contrari.
  
5. Control empresarial.
  
5.1. Es reconeix la llibertat de l'empresa per a establir els mecanismes necessaris perquè el sistema informàtic puga detectar el nombre de correus i les direccions a què s'han remés des de cada usuari amb l'excepció establida en el número 10. Quant al contingut, es diferenciarà entre correus personals i no personals. Per a estos últims l'empresa gaudirà de total llibertat per revisar-los. El contingut dels personals no podrà ser revisat més que en els casos i amb els requisits que s'especifiquen en l'apartat següent.
  
5.2. Revisió de correus. L'empresa podrà portar a terme revisions de correu que incloguen els de caràcter personal únicament per les següents causes:
  
a) Quan hi haja indicis raonables que puguen estar cometent-se delictes o faltes per mitjà de la utilització o a través del correu electrònic.
  
b) Quan hi haja indicis raonables d'abusos manifestos o utilització indeguda dels correus, l'adreça o qualsevol altra referència, tant en la condició de remitent com de destinatari per part de l'usuari.
  
c) Quan puga raonablement presumir-se l'existència d'assetjament o un altre tipus de perjudicis causats per mitjà del correu electrònic a companys, subordinats, clients, proveïdors, assessors o persones estretament vinculades a l'empresa per qualsevol altre títol.
  
5.3. Les revisions de correu electrònic que puguen incloure correus personals hauran de dur-se a terme en presència d'un representant dels treballadors i amb respecte a la dignitat de l'usuari. S'alçarà un acta de la revisió.
  
5.4. Quan no fer-ho puga perjudicar l'eficàcia o utilitat de la revisió de correu, podrà l'empresa procedir abans d'esta, a precintar l'ordinador de l'usuari que es tracte, per a dur posteriorment a cap el registre en les condicions assenyalades en l'apartat anterior. Del precinte s'alçarà també acta, que firmaran dos testimonis, i es notificarà prèviament al delegat de personal.
  
6. Utilització d'adreces de correu alienes a la de l'usuari
  
6.1. Criteri general. Excepte les excepcions recollides en el número següent, queda prohibida la utilització del correu electrònic d'un altre usuari, a fi d'evitar, per la consegüent confusió, qualsevol tipus de perjudici a ambdós o a l'empresa.
  
6.2. Per a la utilització d'un correu electrònic alié haurà de haver-hi el consentiment de l'usuari de forma expressa, i amb notificació prèvia a la Direcció de Recursos Humans, indicant la causa d'esta utilització.
  
7. Virus
  
7.1. Estant generalment acceptat que la introducció de virus en els sistemes informàtics es produïx majoritàriament a través del correu electrònic, és obligació de tots els empleats d'Editora de Medios de Valencia, Alicante y Castellón, SA, desenvolupar la màxima diligència per a evitar este tipus de problemes.
  
7.2. Davant de qualsevol situació dubtosa o de risc sobre la possible introducció de virus, els usuaris hauran de dirigir-se als responsables de sistemes i seguir les instruccions que estos els faciliten.
  
8. Extinció del contracte de treball
  
8.1. En cessar en l'empresa per extinció del contracte de treball, es presumirà, excepte expressa indicació justificada en contrari, el caràcter professional del correu electrònic que es puga rebre en la terminal de l'empleat que cessa, o que estiga emmagatzemat en esta, i l'empresa quedarà en llibertat per a revisar-lo o eliminar-lo.
  
8.2. Els rebuts de liquidació incorporaran una previsió sobre això, autoritzant l'empresa. En cas d'existir circumstàncies excepcionals que justifiquen el contrari, es faran les especificacions oportunes, no serà suficient a l'efecte la simple voluntat en contra de l'interessat.
  
8.3. En cap cas es produirà responsabilitat de l'empresa ni cap obligació de comunicar els continguts dels correus que puguen rebre's amb posterioritat al cessament, llevat que expressament i justificadament hi haja advertència a l'efecte de l'empleat, que haurà d'especificar els correus sobre els quals puga ser necessari actuar de forma excepcional.
  
9. Faltes i sancions
  
9.1. L'incompliment de les obligacions previstes en el present protocol es considerarà falta lleu, greu o molt greu, en funció dels criteris que a l'efecte es consignen en el capítol sobre règim disciplinari del conveni col·lectiu de l'empresa. En particular, es tindrà en compte el perjudici que s'haja pogut causar a l'empresa, companys o persones vinculades a l'empresa per un altre títol, la vulneració de drets fonamentals que haja pogut concórrer, la pertorbació del sistema informàtic que s'haja causat, i les conseqüències sobre el compliment de les funcions laborals que la conducta que es tracte implique; junt amb la intencionalitat, reiteració i qualsevol altra circumstància apreciable.
  
9.2. En cap cas eximirà de responsabilitat o serà invocable a efectes d'atenuar la sanció, el que la falta comesa a propòsit del correu electrònic estiga o no específicament enumerada en les relacions de faltes que el conveni col·lectiu continga, a estos efectes es consideraran suficients les previsions del present Protocol.
  
9.3. Les sancions que s'hagen d'imposar seguiran els criteris establits en el conveni col·lectiu d'aplicació, a la graduació de les quals s'atindrà. Si no existix la dita previsió convencional, s'atendran les disposicions legals d'aplicació, amb observança del principi de proporcionalitat.
  
10. Delegat de personal
  
10.1. Dotació. L'empresa proveirà el delegat de personal de la seua pròpia adreça de correu electrònic i de la corresponent terminal, per a la seua utilització exclusiva, que podrà ser portada a terme per qualsevol dels seus membres, encara que només per ells.
  
10.2. Confidencialitat. Com a criteri general els correus electrònics emesos des de la terminal del delegat de personal es consideraran confidencials i l'empresa no podrà procedir revisar-los, llevat de causes excepcionals que ho justifiquen i que hauran de ser en tot cas notificades prèviament al delegat de personal, que òbviament assistiria a esta revisió.
  
10.3. El delegat de personal evitarà l'enviament massiu de correus amb documents adjunts l'extensió del s quals siga superior a 500 K.
  
10.4. En cap cas els correus electrònics creuats entre el delegat de personal i la direcció podran considerar-se constitutius d'acords laborals.
  
10.5. En el cas que el delegat de personal, a través del correu electrònic, sol·licite qualsevol tipus d'autorització a la direcció, com realitzacions d'assemblees, absències per funcions representatives o qualsevol altra dins de l'àmbit de les seues competències, mai podrà entendre's concedida l'autorització per silenci, al contrari, es requerirà contestació afirmativa expressa.